text: Slut med røverier mod tankstationer
  01 februar 2015 kl. 12.49
  Bedre sikring på tankstationerne betyder, at der i 2014 ikke har været et eneste røveri mod en tankstation i hele det område, som Sydøstjyllands Politi dækker.
  
  Efter at tankstationer i årevis har været et udsat offer for røverier, så er de nu blevet så gode til at sikre sig selv, så der i 2014 slet ikke er registreret nogen anmeldelser om røveri på en tankstation i området.
  Det er bl.a. indførelse af det lukkede kassesystem Safepay, aftenlås og mere videoovervågning, der har sat en stopper for røverierne.
  Statoil er et af de selskaber, der først indførte de sikre kassesystemer og her oplyser selskabet, at hvor der i midten af 0erne på landsplan var godt 50 røverier om året, så var der sidste år kun fem.
  På landsplan viser politiets statistik, at røverier mod tankstationer er faldet med 36 procent fra 1. halvår 2013 til 1. halvår 2014.
  TV SYD har besøgt Statoil i Fredericia for at se nærmere på, hvad de har gjort.
  Se og hør interviewklip med butikschef Eddie Hedegaard fra Statoil i Fredericia.
  Varighed 0:42
  